C 157/6
LV
Eiropas Savienības Oficiālais Vēstnesis
3.5.2023.
ATZINUMI
REĢIONU KOMITEJA RK 153.
PLENĀRĀ SESIJA, 8.2.2023.–9.2.2023.
Eiropas Reģionu komitejas atzinums par tematu “IAM īstenošanā panāktais progress” (2023/C 157/02)
Ziņotājs:
Ricardo RIO (PT/PPE), Bragas municipālās izpildpadomes priekšsēdētājs
EIROPAS REĢIONU KOMITEJA (RK)
1. uzsver reģionu un pilsētu apņemšanos sasniegt ilgtspējīgas attīstības mērķus (IAM) – universālu koncepciju, kā panākt godīgāku, taisnīgāku, iekļaujošāku, ilgtspējīgāku un noturīgāku pasauli, – un norāda uz to nozīmi ilgtspējīgā Eiropas atveseļošanā un ilgtspējīgā ilgtermiņa izaugsmē; 2. norāda uz savu aktīvo Eiropas līmeņa lomu IAM sasniegšanā.
RK atzinuma “Ilgtspējīgas attīstības mērķu sasniegšana līdz 2030. gadam” pieņemšana pagājušajā gadā bija svarīgs solis, kas saskaņots ar Padomes 2021. gada jūnijā pieņemtajiem secinājumiem, un šis darbs ir jāturpina, veicot arī citus pasākumus; 3. uzsver, ka Programma 2030. gadam tuvojas sava īstenošanas posma vidum, un pauž pārliecību par IAM lietderību, it īpaši politikas saskaņotības un iekļautības veicināšanā visos pārvaldības līmeņos; 4. pauž nožēlu par to, ka pandēmija, karš Ukrainā, inflācijas pieaugums, enerģētikas krīze Eiropā un citas nesenās tendences ir kavējušas progresu IAM sasniegšanā; pauž bažas par klimatrīcības centienu palēnināšanos un pieaugošo nabadzības risku, it īpaši neaizsargātu grupu, migrantu izcelsmes cilvēku un bēgļu vidū; taču atkārtoti pauž atbalstu orientācijai uz ilgtspējīgas attīstības mērķiem ES, valstu, reģionālā un vietējā līmenī saskaņā ar attiecīgajām to pilnvarām; 5. uzskata, ka visus krīžu risināšanas centienus un iniciatīvas var uzskatīt arī par iespēju veicināt IAM īstenošanu un tai piešķirt jaunu impulsu; 6. apliecina, ka ilgtspējīgas attīstības mērķi, iespējams, ir vienīgais holistiskais nākotnes plāns, kas var līdzsvarot daudzos visu līmeņu satvarus: Parīzes nolīgumu, nacionālos atveseļošanas un noturības plānus saskaņā ar Atveseļošanas un noturības mehānismu (ANM), Biodaudzveidības konvenciju, ES zaļo kursu, Jauno pilsētattīstības programmu utt.; turklāt uzsver IAM visaptverošo un universālo raksturu, kas ir pamatā nepieciešamībai iesaistīt zinātni, ekonomiku, politikas veidotājus, pilsonisko sabiedrību un visus iedzīvotājus visos pārvaldības līmeņos; 7. aicina stiprināt ES apņēmību un izstrādāt vispārēju stratēģiju IAM īstenošanai; vērš uzmanību uz vietējo un reģionālo pašvaldību lomu un resursiem, kā arī uz to, ka nacionālajos atveseļošanas un noturības plānos diemžēl trūkst atsauču uz ilgtspējīgas attīstības mērķiem un uz teritoriālo dimensiju; 8. uzsver, ka arvien vairāk pilsētu un reģionu Eiropā izmanto ilgtspējīgas attīstības mērķus, lai atbalstītu savu vispārējo izaugsmes/atveseļošanas stratēģiju, un ka šī teritoriālā dimensija ir jāiekļauj ES ieguldījumā ANO IAM samitā, kas notiks 2023. gada septembrī; uzskata, ka jaunas ANO ilgtspējīgas attīstības mērķu īstenošanas stratēģijas būtu jābalsta uz augšupēju pieeju, jo vietējais un reģionālais līmenis var izmantot iekļaujošāku pieeju, tostarp dažādu ieinteresēto personu iesaistīšanai uz vietas;